SET ปิดบวก 10 จุด ตามตปท. รับความหวังเศรษฐกิจยุโรป-สหรัฐฯฟื้น แนะจับตากนง.ประชุมพรุ่งนี้
SET ปิดบวก 10 จุด ตามตปท. รับความหวังเศรษฐกิจยุโรป-สหรัฐฯฟื้น แนะจับตากนง.ประชุมพรุ่งนี้ โดยดัชนีปิดตลาดวันนี้ ที่ระดับ 1,330.81 จุด บวก 9.58 จุด หรือ 0.72% มูลค่าการซื้อขาย 5.51 หมื่นล้านบาท
4 ส.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,330.81 จุด บวก 9.58 จุด หรือ 0.72% มูลค่าการซื้อขาย 5.51 หมื่นล้านบาท
10 หุ้นดันดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า การเคลื่อนไหวของตลาดหุ้นไทยวันนี้เป็นไปในทิศทางเดียวกับตลาดหุ้นเอเชียที่คาดหวังการฟื้นตัวของเศรษฐกิจฝั่งยุโรปและสหรัฐฯ ซึ่งจะส่งผลดีต่อการลงทุนในฝั่งเอเชียด้วย หนุนให้ตลาดหุ้นเอเชียปรับขึ้นแรงเกือบทุกตลาด ยกเว้นจีนขึ้นได้ไม่มากนัก เพราะยังมีแรงกดดันจากความสัมพันธ์กับสหรัฐฯที่ยังตึงเครียด
ส่วนสถานการณ์โควิด-19 ทั่วโลกแม้ยังพบผู้ติดเชื้อรายใหม่และผู้เสียชีวิตเพิ่มขึ้นอีกจำนวนหนึ่ง แต่ก็ไม่ได้เป็นอัตราเร่งตัวมากนักเหมือนช่วงก่อนหน้านี้ ทำให้เชื่อว่าโอกาสที่ปัจจัยจากโควิด-19 จะกระทบต่อเศรษฐกิจโลกให้ชะลอตัวลงแรงจากการล็อกดาวน์อีกนั้นคงจะมีไม่มากนัก
ประกอบกับสภาพคล่องในตลาดจากการกระตุ้นเศรษฐกิจของประเทศต่าง ๆ จะช่วยประคองภาพรวมการลงทุนได้ ขณะที่ล่าสุดธนาคารกลางสหรัฐ (เฟด) ก็ส่งสัญญาณที่จะใช้เครื่องมือที่มีอยู่เพื่อสนับสนุนเศรษฐกิจสหรัฐ ทำให้ตลาดลดความกังวลในช่วงที่ยังไม่มีความแน่ชัดต่อมาตรการกระตุ้นเศรษฐกิจรอบใหม่ ขณะที่สหรัฐก็อยู่ในช่วงที่ใกล้เลือกตั้งประธานาธิบดีเดือน พ.ย.63 จึงคาดว่าการที่จะเห็นเศรษฐกิจสหรัฐชะลอตัวแรง ๆ ในช่วงนี้คงเป็นไปได้ค่อนข้างยาก เพราะก่อนเลือกตั้งเชื่อว่าสหรัฐจะใช้ทุกเครื่องมือในการประคองเศรษฐกิจ
ส่วนแนวโน้มวันพรุ่งนี้ (5 ส.ค.) คาดว่าตลาดยังมีทิศทางเป็นบวก แต่ก็อาจจะมีปัจจัยเข้ามากระทบได้จากปัญหาความสัมพันธ์ของสหรัฐฯและจีน หลังจากสหรัฐฯบีบให้ TikTok ของจีนขายกิจการให้กับบริษัทในสหรัฐ ซึ่งต้องรอดูว่าจีนจะตอบโต้หรือไม่อย่างไร แต่ก็เป็นประเด็นที่อาจทำให้ตลาดผันผวนได้ รวมถึงรอติดตามปัจจัยในประเทศที่จะมีการประชุมคณะกรรมการนโยบายการเงิน (กนง.) ในวันพรุ่งนี้ เบื้องต้นคาดว่ากนง.จะคงอัตราดอกเบี้ยนโยบายระดับเดิมต่อไป
พร้อมมองแนวรับที่ 1,315 จุด และแนวต้านที่ 1,340 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT    มูลค่าการซื้อขาย  2,332.28 ล้านบาท  ปิดที่  38.00 บาท  ลดลง   0.50 บาท
DELTA  มูลค่าการซื้อขาย  1,642.25 ล้านบาท  ปิดที่ 113.50 บาท  ลดลง   9.50 บาท
AOT    มูลค่าการซื้อขาย  1,517.80 ล้านบาท  ปิดที่  51.25 บาท  เพิ่มขึ้น  1.50 บาท
MINT   มูลค่าการซื้อขาย  1,478.47 ล้านบาท  ปิดที่  18.60 บาท  เพิ่มขึ้น  0.70 บาท
CPALL  มูลค่าการซื้อขาย  1,475.95 ล้านบาท  ปิดที่  69.25 บาท  เพิ่มขึ้น  0.50 บาท
 
ตลาดหุ้นเอเชีย
